paragraph_text: U kršćanskoj simbolici osmi dan označava nedjelju, slavljenje euharistije, dan uskrsnuća Kristova, ali i puninu vječnoga života. Smisao Božićne osmine sabranije je, intenzivnije razmatranje Božićnoga otajstva (utjelovljenja Isusa Krista). Dok je razdoblje Došašće duhovna priprava za slavljenje Božića (kao i Korizma za Uskrs), Božićna je osmina središnje vrijeme Božićnoga kruga crkvene godine, koji se nastavlja blagdanima Bogojavljanja i zaključuje proslavom Krštenja Gospodinova.